ಆನೆಗೊಂದಿ ಉತ್ಸವದಲ್ಲಿ ‘ನನ್ನ ಗೆಳತಿ’ ಎಂದ ಪಿಎಸ್‍ಐ

– ಶಿಳ್ಳೆ, ಸ್ಟೆಪ್ಸ್ ಹಾಕಿದ ಅಧಿಕಾರಿಗಳು

ಕೊಪ್ಪಳ: ಜಿಲ್ಲೆಯ ಗಂಗಾವತಿ ತಾಲೂಕಿನ ಐತಿಹಾಸಿಕ ಕ್ಷೇತ್ರವಾಗಿರುವ ಆನೆಗೊಂದಿಯಲ್ಲಿ ಎರಡು ದಿನ ಉತ್ಸವ ನಡೆದಿದ್ದು, ನಾವು ಯಾರಿಗೂ ಕಮ್ಮಿಯಿಲ್ಲ ಎನ್ನುವಂತೆ ಪಿಎಸ್‍ಐಯೊಬ್ಬರು ‘ನನ್ನ ಗೆಳತಿ’ ಎಂದು ಹಾಡಿದ ಹಾಡು ಎಲ್ಲೆಡೆ ವೈರಲ್ ಆಗಿದೆ.

ಆನೆಗೊಂದಿ ಉತ್ಸವದಲ್ಲಿ ಅಧಿಕಾರಿಗಳು ಮತ್ತು ಪೊಲೀಸರು ಕಳೆದ ಒಂದು ವಾರದಿಂದ ಉತ್ಸವದ ಯಶಸ್ಸಿಗಾಗಿ ಕೆಲಸ ಮಾಡಿದ್ದರು. ಆನೆಗೊಂದಿ ಉತ್ಸವದ ಶ್ರೀಕೃಷ್ಣದೇವರಾಯ ವೇದಿಕೆಯ ಮೇಲೆ ಗಂಗಾವತಿ ಗ್ರಾಮೀಣ ಠಾಣೆಯ ಪಿಎಸ್‍ಐ ದೊಡ್ಡಪ್ಪ ಅವರು ‘ನನ್ನ ಗೆಳತಿ, ನನ್ನ ಗೆಳತಿ’ ಹಾಡನ್ನು ಹಾಡಿ ಎಲ್ಲರ ಮನ ಗೆದ್ದಿದ್ದಾರೆ. ಈ ಹಾಡಿಗೆ ಗಂಗಾವತಿ ತಹಶೀಲ್ದಾರ್ ಚಂದ್ರಕಾಂತ್ ಅವರು ಶಿಳ್ಳೆ ಹೊಡೆದು, ಡ್ಯಾನ್ಸ್ ಮಾಡಿ ಪಿಎಸ್‍ಐ ಅವರಿಗೆ ಪ್ರೋತ್ಸಾಹಿಸಿದ್ದರು. ಈ ವಿಡಿಯೋ ಸದ್ಯ ಸಾಮಾಜಿಕ ಜಾಲತಾಣಗಳಲ್ಲಿ ಸಖತ್ ವೈರಲ್ ಆಗಿದ್ದು, ಪಿಎಸ್‍ಐ ಹಾಡಿನ ಮೋಡಿಗೆ ಎಲ್ಲರೂ ಮನಸೋತಿದ್ದಾರೆ.

ಪಿಎಸ್‍ಐ ಹಾಡುವಾಗ ವೇದಿಕೆ ಮೇಲಿದ್ದ ಇತರ ಅಧಿಕಾರಿಗಳು ಕೂಡ ಸ್ಟೆಪ್ ಹಾಕಿದ್ದು ವಿಶೇಷವಾಗಿತ್ತು. ಅಧಿಕಾರಿಗಳ ಹಾಡಿಗೆ ನೆರೆದಿದ್ದ ಜನರು ಚಪ್ಪಾಳೆ ತಟ್ಟಿ ಪ್ರೋತ್ಸಾಹಿಸಿದರು. ಈ ವಿಡಿಯೋ ಈಗ ಸಾಮಾಜಿಕ ಜಾಲತಾಣಗಳಲ್ಲಿ ಫುಲ್ ವೈರಲ್ ಆಗಿದ್ದು, ನಾವು ಕೆಲಸಕ್ಕೂ ಸೈ, ಡ್ಯಾನ್ಸ್-ಹಾಡಿಗೂ ಸೈ ಎಂದು ಅಧಿಕಾರಿಗಳು ತೋರಿಸಿಕೊಟ್ಟಿದ್ದಾರೆ.

ಆನೆಗೊಂದಿ ಉತ್ಸವ ಎರಡು ದಿನಗಳ ಕಾಲ ನಡೆದಿದ್ದು, ಉತ್ಸವದಲ್ಲಿ ಗಾಯಕ ವಿಜಯ್‍ಪ್ರಕಾಶ್, ನಟ ಯಶ್ ಪಾಲ್ಗೊಂಡಿದ್ದರು. ಈ ಐತಿಹಾಸಿಕ ಆನೆಗೊಂದಿ ಉತ್ಸವವನ್ನು ಕೊಪ್ಪಳ ಜಿಲ್ಲಾಡಳಿತ ಯಶಸ್ವಿಯಾಗಿ ನಡೆಸಿಕೊಟ್ಟು ಮೆಚ್ಚುಗೆಗೆ ಪಾತ್ರವಾಗಿದೆ.